**וואלה** (מאפריל 2015 עד פברואר 2021 פעל תחת השם "**וואלה! NEWS**") הוא אתר חדשות ישראלי, המופעל על ידי חברת "וואלה תקשורת". על פי דירוג של חברת אלכסה, הבודקת תעבורה באינטרנט, וואלה הוא השנים עשר במקומו ברשימת אתרי האינטרנט הנצפים ביותר בישראל נכון לשנת 2021.

היסטוריה
--------

כתב וואלה! לשעבר אבי אשכנזי מדווח מאירוע הריסת בתים בעפרה
סמליל IOL
פורטל האינטרנט "וואלה!" הוקם על ידי ארז פילוסוף וגדי הדר ב-1995 במסגרת החברה "טלטל ערוצי תקשוב בע"מ". בתחילת דרכו שימש כמדריך אתרי אינטרנט, הראשון בשפה העברית. ב-1997 נרכשה חברת האם של האתר בידי חברת "משוב מחשבים שיווק", מקבוצת "משוב מחשבים", בהנהגת יקי דוניץ ודוד אסיא. ב-1998 שינתה החברה, אשר נסחרה בבורסה לניירות ערך בתל אביב, את שמה ל"וואלה תקשורת בע"מ".

בשנת 2001 מוזג לתוך אתר וואלה, אתר האינטרנט "IOL" מקבוצת עיתון "הארץ". אתר האינטרנט "IOL" הוקם גם הוא ב-1995 ובשיאו, באוגוסט 2000, העסיק כ-150 עובדים. בתחילת אביב 2000 הגישה IOL תשקיף להנפקה ציבורית על פי שווי של 60 מיליון דולר, אך זו בוטלה עקב התרסקות מניות האינטרנט בנאסד"ק והוחלט על מיזוג עם "וואלה". לאחר המיזוג סיפק עיתון "הארץ" תוכן בנושאי אקטואליה לוואלה! במשך מספר שנים.

ביוני 2005, בעקבות חסימות כבישים שהיו חלק מהמחאה נגד תוכנית ההתנתקות, פורסם באתר וואלה! מאמר בשם "כך תעיפו את המתנחלים מהכביש". המאמר הציע שלל פעולות בהן ניתן כביכול לנקוט כנגד המפגינים נגד התוכנית. בין השאר הוצע לאיים להצית מפגין שעומד להצית צמיג באמצע נתיב נסיעה ולרוקן מטף כיבוי אש לכיוון עיני המפגינים אם הצמיג כבר בוער. המאמר עורר סערה בציבור ובכנסת. לאחר תלונת מועצת יש"ע בפני היועץ המשפטי לממשלה, מני מזוז, החליט מזוז להסתפק באזהרה בלבד כלפי וואלה! תקשורת ולא לפתוח בחקירה פלילית בחשד להסתה. המאמר הוסר מהאתר רק ביולי 2019 על רקע חסימות הכבישים הנרחבות בהפגנות\_יוצאי\_אתיופיה.

ב-2010 רכשה בזק את מניות חברת וואלה, ומאז החלה החברה להישען יותר על צוות האתר, ופחות על תכנים מספקים אחרים. כמו כן, מערכת החדשות העצמאית של האתר זכתה לשדרוג מהותי. בבניין החברה בתל אביב הוקמו אולפני וידאו עצמאיים ובהם מוקלטות תוכניות קבועות המשודרות באתר וכן מהדורת חדשות יומית. בנוסף נרכשה בעלות על אתר הלוחות יד2.

באוגוסט 2012 צורף ינון מגל לצוות האתר כמגיש מהדורת החדשות וב-7 בפברואר 2013 הוא מונה, במקומה של טלי בן עובדיה, לעורך הראשי של האתר, כשבמקביל המשיך להוביל כמגיש את שידורי האולפן. ב-28 בדצמבר 2014 הודיע מגל על סיום עבודתו באתר לטובת הצטרפות לפוליטיקה, כמועמד לחברות בכנסת בבחירות 2015 במסגרת מפלגת "הבית היהודי". לאחר פרישתו שימש אודי הירש, כממלא מקום העורך הראשי.

בסוף 2014 גויס לאתר לתחום הווידאו אבי אלקלעי, בכיר לשעבר בחדשות 10, הוא לא מונה רשמית לעורך האתר, אבל בפועל ניהל את מערכת החדשות. ב-25 באוקטובר 2016 מונה אבירם אלעד ששימש כבר בעבר כראש מערכת החדשות של האתר, לעורכו הראשי.

במאי 2014 מכרה וואלה את החזקותיה באתר הלוחות יד2 תמורת 787.5 מיליון שקל למו"ל העיתונות הגרמני אקסל שפרינגר דיגיטל (Axel Springer Digital) תקשורת. בכך גרף האתר רווח עצום על אתר הלוחות שנקנה שנים ספורות לפני כן.

באירוע שנערך ביום העצמאות ה'תשע"ה (2015) שינה האתר את שמו ל"וואלה! NEWS" ונחנך אולפן חדש שהחל לשמש את מהדורת החדשות של האתר. המגיש המרכזי הוא יעקב אילון. ב-2 במרץ 2021 חזר האתר לשם "וואלה!".

החל במרץ 2017 ועד סוף אוקטובר 2018 הפיקה וואלה! מהדורת חדשות מרכזית. המהדורה הייתה בהגשת יעקב אילון ושודרה בימים ראשון - חמישי בשעה 14:00 באתר וואלה! News ובעמוד הפייסבוק.

ב-6 באפריל 2017 הושקה מטעם וואלה News אפליקציית "חמ"ל" המבוססת על תוכן גולשים. במהלך השנה נחתם הסכם שיתוף פעולה עם ILTV.

ב-28 בינואר 2018 קרס האתר כתוצאה מעומס משתמשים חריג, בעקבות פרסום הקלטה של שרה נתניהו. אמנם הערך העיתונאי של ידיעה זאת שנוי במחלוקת, אולם בתחקיר המקור צוין כי זאת הייתה "מסיבת הפרידה" מכבלי הטיית העריכה של סביבת בני הזוג נתניהו.

ב-19 באוגוסט 2018 הודיע מנכ"ל האתר, אילן ישועה, כי לנוכח פרשת 4000 ולנוכח מכירת האתר שעל הפרק הוא צפוי לסיים את תפקידו לאחר יותר מעשור בתפקיד.

ב-28 באוגוסט 2018 התפטר עורך האתר אבירם אלעד לאחר כשנתיים בתפקיד ועבר לנהל כמנכ"ל את המיזם "בלוק TV", ערוץ טלוויזיה בנושא בלוקצ'יין. את עבודת העריכה בפועל לקחה על עצמה ראש מערכת החדשות והמשנה לעורך הראשי מיכל קליין.

בחודש אוקטובר 2018 פורסם כי באתר מתוכנן גל קיצוצים, הכולל את פיטוריהם של עובדים, עזיבתם של כתבים ואת הפסקת המהדורה היומית המשודרת באתר. חודש לאחר מכן, הדמות הבכירה באתר לעניינים שאינם חדשותיים, סגנית העורך תמר סוקניק, עזבה. ממלאת מקום לעורך הראשי, מיכל קליין, הודיעה על עזיבתה את האתר בסוף 2018 וסמכות התוכן הבכירה באתר ניתנה לראש מערכת החדשות, מעיין דגן, שבדצמבר 2019 מונה לעורך הראשי של האתר.

בסוף 2020 אושרה העברת בעלות אתר וואלה ל"ג'רוזלם פוסט" שבשליטת אלי עזור, כחלק ממכירתה של וואלה! תקשורת על ידי בזק.

בשנת 2022 הוחלט להשיק את 'וואלה פלוס' - אפליקציה שאורזת לערוץ טלוויזיה את כל תוכני הווידאו שכבר היו קיימים באתר, ואליהם יתווספו תכנים שמיוצרים בזרועות המדיה האחרות של קבוצת אלי עזור, כמו רדיו 103 או תוכניות הספורט של צ'רלטון. אליו יצורפו תכנים חדשים, הערוץ גם משודר ב״יס פלוס״ וב״פרטנר״.

באפריל 2024 הוחלט על מיתוג חדש לאתר וואלה שכלל פרידה מסימן הקריאה המיתולוגי שליווה את המותג במשך 30 שנה והשקה של אייקון חדש ומיצוב חדש למותג. 

בניין וואלה!, תל אביבבניין וואלה! ברחוב אבן גבירול, תל אביב

תיק 4000
--------

 ערך מורחב – **תיק 4000**  

ב-29 באוקטובר 2015 פרסם גידי וייץ בעיתון "הארץ" כתבת תחקיר, בה נטען שהאתר מגלה העדפה ברורה לראש הממשלה דאז בנימין נתניהו. אולם בהמשך הסיקור באתר הפך לענייני, ככל הנראה עם תחילת החקירות בתיק 2000. ב-15 בפברואר 2018, הודה עורך האתר בעבר, ינון מגל, ש"הופעלו עליי לחצים כבדים מלמעלה לסיקור בעד נתניהו" ואחרים, וב-18 בפברואר העידו מגל, מנכ"ל האתר אילן ישועה, והעורך הראשי אבירם אלעד במשרדי יחידת להב 433 במסגרת פרשת בזק-אלוביץ' (תיק 4000). לדברי המנכ"ל הוא אף נתבקש לפטר את אלעד בעקבות ידיעה שהכעיסה את בני הזוג נתניהו וסירב.

מאוחר יותר, ב-26 בנובמבר 2018, פורסם תחקיר מקיף של תוכנית ערוץ 10 "המקור" בו התראיינו שורה של כתבי ועורכי האתר, בראשם העורך הראשי לשעבר, אבי אלקלעי, שתיארו איך עבדה מבפנים המערכת בתקופה זו. בתחקיר פורט תהליך העבודה במערכת החדשות של וואלה בשנים בהן הושפע במישרין ובעקיפין מסביבתו של ראש הממשלה, עליו נחקרים כעת בני הזוג נתניהו ובעלי האתר לשעבר, בני הזוג אלוביץ' במסגרת חקירה בתיק 4000. במהלך התחקיר עולים מקרים ספציפיים רבים של כתבות, וכי חלק רב מהן על טהרת יחסי הציבור וכי אין דבר בינן לבין חדשות. הידיעות נוצרו בדרישה עקיפה של בני הזוג נתניהו והסובבים אותם, באמצעות יועצם ניר חפץ, דרך בני הזוג אלוביץ', בעלי השליטה בוואלה דאז ובאמצעות אילן ישועה. כתבות אחרות נשלחו לעריכה מחודשת כדי להדגיש צדדים חיוביים של בני הזוג נתניהו תוך מיסמוס הצדדים השליליים. בכל אותה תקופה, כך על פי התחקיר, נדרשו עורכי האתר להעלים כליל או "לדרדר" את מיקומן של כתבות לא מחמיאות לזוג נתניהו בדף הבית אל תוך העמודים הפנימיים והפחות נצפים באתר בעוד כתבות ששירתו את האינטרסים של בני הזוג נתניהו הועלו לראש האתר ונשארו בו רגעים ארוכים גם כשהסביבה החדשותית הייתה שונה לחלוטין. כדוגמה למקרה זה הוצגה כתבה שלילית על מני נפתלי, אב הבית לשעבר של בית ראש הממשלה הנתון בהליכים משפטיים מול בני הזוג, שהמערכת נדרשה לכתוב ולפרסם ביום של פיגוע גדול. כך שבעוד כל שאר האתרים העלו בראש העמוד את ענייני הפיגוע, אתר וואלה הדגיש בעיקר את הכתבה הזאת. את התקופה בה הטיית התוכן החיצונית הייתה בשיאה סיכם בתחקיר עורכו הראשי של האתר אלקלעי כי "בשנתיים האלה של 2015–2016 הייתה פסיכוזה בוואלה".

בנוסף לדרישות הסיקור, חומר הראיות בתיק מצביע על שורה של מינויים באתר שנעשו או בוטלו בהוראת נתניהו ואנשיו. בין השאר נאמר כי נמנע מינויו של יואב גולן לעורך האתר בנימוק שהוא חבר של בן כספית; אבי אלקלעי לא קיבל מינוי קבוע כעורך האתר, מכיוון שעל פי עדותו של ישועה נטען שהוא "שמאלני קיצוני"; והכתב המדיני, אמיר תיבון, אולץ לעזוב את תפקידו לאחר שפרסם מאמרים בגנות נתניהו.

ב-2 בדצמבר 2018, ביומו האחרון בתפקיד כמפכ"ל המשטרה, רוני אלשיך, פרסמה המשטרה כי היא ממליצה לפרקליטות על כתב אישום לבני הזוג נתניהו ובני הזוג אלוביץ' בגין מערכת יחסית שוחדית. לפי הודעת המשטרה, "התערבות ראש הממשלה ומקורביו בתכנים ובמינויי נושאי משרה באתר וואלה נועדה לקדם את האינטרסים האישיים שלו, וזאת באמצעות פרסום כתבות ותמונות מחמיאות, הסרת תכנים ביקורתיים כלפי ראש הממשלה ובני משפחתו וכדומה. עוד עלה מן הממצאים, כי בני הזוג אלוביץ' השפיעו על הפרסומים באתר וואלה, וזאת בעד החלטותיו הרגולטוריות של רה"מ לטובת שאול אלוביץ' וקבוצת בזק, ומתוך רצון להמשיך ולקדם את האינטרסים העסקיים של קבוצת בזק בכלל, ובעל השליטה בה בפרט".

סמלילי האתר
-----------

* סמליל וואלה הראשון, עם הקמע, Herf הג'וק הסגול, אשר היה בשימוש מ-1995 עד ל-1997סמליל וואלה הראשון, עם הקמע, Herf הג'וק הסגול, אשר היה בשימוש מ-1995 עד ל-1997
* סמליל וואלה השני, אשר היה בשימוש מ-1997 עד לאוגוסט 2000סמליל וואלה השני, אשר היה בשימוש מ-1997 עד לאוגוסט 2000
* וריאציה של הסמליל השניוריאציה של הסמליל השני
* סמליל "וואלה!" השלישי, אשר היה בשימוש מאוגוסט 2000 עד לאפריל 2015סמליל "וואלה!" השלישי, אשר היה בשימוש מאוגוסט 2000 עד לאפריל 2015
* סמליל "וואלה!" מאפריל 2015 עד פברואר 2021, המדגיש את האלמנט החדשותי של האתרלוגו וואלה מאפריל 2015 עד פברואר 2021, המדגיש את האלמנט החדשותי של האתר
* הלוגו החל מ-2 במרץ 2021 עד אפריל 2024הלוגו החל מ-2 במרץ 2021 עד אפריל 2024
* הלוגו הנוכחי, מאפריל 2024הלוגו הנוכחי, מאפריל 2024

שירותים באתר
------------

נכון לשנת 2018, האתר וואלה כולל מגוון תכנים ושירותים ביניהם:

* חמ"ל - יישומון המדווח על מבזקי חדשות בזמן אמת. הושק ב־5 במאי 2017 והחל מ־2019 זמין לצפייה גם בדפדפן. בדרך כלל ידיעה המתפרסמת בו היא קצרה, ויכולה לכלול תמונות או סרטונים.
* שירות דואר מבוסס רשת
* מנוע חיפוש
* עדכוני חדשות, אקטואליה
* ערוצי תוכן בנושאים כגון תרבות, ספורט, מחשבים, רכב, אופנה וסלבס, בריאות, תיירות, אוכל, סרטי קולנוע וסדרות טלוויזיה.
* וואלה! VOD - שירות וידאו על פי דרישה
* אפשרות להורדת תכנים לטלפון סלולרי
* שירותים לתלמידי תיכון ולסטודנטים באמצעות "וואלה! לימודים" (אתר "יורם לימודים")
* וואלה! שופס - אתר קניות
* וואלה! מזל טוב - אינדקס בעלי מקצוע ונותני שירות בתחום החתונות והאירועים.

### שירותים באתר בעבר

* וואלפדיה - אנציקלופדיה חינמית שהיא העתק סטטי של הערכים בוויקיפדיה העברית (בוואלפדיה, בניגוד לוויקיפדיה, הערכים אינם ניתנים לעריכה).
* "וואלה! yes" - שירות וידאו על פי דרישה (VOD) בשיתוף פעולה עם חברת yes (גם היא מקבוצת "בזק")
* צ'אט המופעל על ידי חברת "Invokemobile".
* מנוע חיפוש SRCH בשילוב עם מנגנון הפרסום AdVantage של החברה, המציב מודעות מילים תלויות הקשר בדפי התוצאות.
* "וואלה music" - בספטמבר 2010 הכריזה "וואלה!" על הקמת חנות מוזיקה דיגיטלית, בשיתוף חברת התקליטים NMC, במתכונת של דמי מנוי חודשיים. השירות לא זכה להצלחה ונסגר תוך זמן קצר.

### תביעות נגד וואלה

במאי 2020 פורסם ש"נובמד" - מפעל המטושים לבדיקת קורונה תבע את אתר וואלה בחצי מיליון ש"ח בגין כתבה שהציגה את המפעל כמפלה לרעה את העובדים החרדים. מטעם וואלה נטען ש"העובדות שהוצגו בכתבה ראויות לפרסום ומבוססות היטב".

בשנת 2021 תבע רועי שושן - ראש מערכת החדשות לשעבר ב"וואלה" את האתר בטענה שפיטר אותו שלא כדין. התביעה הוגשה ונדונה בבית הדין לעבודה. ב 3 יולי 2023 התביעה הסתיימה בפשרה חסויה, לפני שהתקיים דיון ההוכחות בתיק. 

בתחילת ינואר 2023 הגישו הארגונים "חותם" ו"בוחרים במשפחה" תביעת לשון הרע בסך 350,000 ש"ח נגד אתר "וואלה" והכתב אורי סלע ונגד עיתון "הארץ" והילו גלזר בעקבות פרסומים שלפיהם הארגונים פועלים בשליחות מפלגת נעם.

קישורים חיצוניים
----------------

* 

* אתר האינטרנט הרשמי של וואלה!
* וואלה!, ברשת החברתית פייסבוק

* וואלה!, ברשת החברתית אקס (טוויטר)

* וואלה!, ברשת החברתית אינסטגרם

* וואלה!, ברשת החברתית טיקטוק

* וואלה!, סרטונים בערוץ היוטיוב
* איתמר ב"ז ואורן פרסיקו, שלום, זה המנכ"ל, באתר העין השביעית, 18 ביולי 2013
* איתמר ב"ז ואורן פרסיקו, תמיד תוכלו להתפטר, באתר העין השביעית, 18 ביולי 2013
* אמיר טייג, נתי טוקר, ראיון // "תעשיית התוכן מתמוטטת - כל הכסף הולך לגוגל ופייסבוק", באתר הארץ, 15 באוגוסט 2013
* אתר למנויים בלבד אמיר טייג, נתי טוקר, מכאן תבוא הישועה // "בכסף שקיבלנו מעסקת יד2 - וואלה תהפוך לגוף חדשות מרכזי", באתר TheMarker‏, 16 במאי 2014
* תחקיר "המקור" חושף: כך הפך וואלה לאתר הבית של נתניהו ורעייתו, באתר ערוץ 13 (לשעבר ערוץ עשר), 26 בנובמבר 2018 סרטונים
* אורן פרסיקו, בית המשפט מתח ביקורת חריפה על אתר "וואלה" בשל הפרת זכויות יוצרים, העין השביעית, 11 ביולי 2021

הערות שוליים
------------

1. ↑  ענת ביין-לובוביץ', ‏סופית: עידן אלרום ימונה למנכ"ל אתר וואלה, באתר גלובס, 17 באוקטובר 2021
2. ↑  אתר וואלה! משנה את שמו לוואלה news, באתר "המזבלה", 20 באפריל 2015
3. ↑  ציוץ של "העין השביעית" בטוויטר, 2 במרץ 2021
4. ↑  The top 500 sites in Israel, באתר חברת אלכסה
5. ↑  Mashov Computers Marketing Ltd. in process of signing an agreement to acquire TeleTel, אתר חברת משוב מחשבים, 12 באוגוסט 1997
6. ↑  דאה הדר, פורטל הרפאים, באתר הארץ, 11 ביוני 2001
7. ↑  כך תעיפו את המתנחלים מהכביש בגיבוי של אתר וואלה
8. ↑  מזוז נוזף בידיעות אחרונות ובאתר וואלה: אל תסיתו נגד המתנחלים
9. ↑  אמיתי זיו, בזק משתלטת על וואלה: תממש זכות סירוב ותרכוש את חלקה של "הארץ", באתר TheMarker‏, 18 במרץ 2010
10. ↑  "וואלה רוכשת את יד2 לפי שווי של 156 מיליון שקל". *TheMarker*. נבדק ב-2018-11-28.
11. ↑  לי-אור אברבך ורועי גולדנברג, ‏ינון מגל מצטרף למחלקת החדשות של אתר וואלה, באתר גלובס, 2 באוגוסט 2012
12. ↑  ינון מגל מונה לעורך הראשי של וואלה!, באתר וואלה!‏, 7 בפברואר 2013
13. ↑  חיים לוינסון, העיתונאי ינון מגל הצטרף לרשימת הבית היהודי, באתר הארץ, 28 בדצמבר 2014
14. ↑  אתר למנויים בלבד נתי טוקר, שרה נתניהו למקורביה: "בוואלה אין בעיה, בוואלה אנחנו מסודרים", באתר TheMarker‏, 19 בפברואר 2018
15. ↑  "עסקת ענק לאינטרנט הישראלי: בזק מוכרת את יד2 לאקסל שפרינגר תמורת 788 מ' ש'". *TheMarker*. נבדק ב-2018-11-28.
16. ↑  ""בכסף שקיבלנו מעסקת יד2 - וואלה תהפוך לגוף חדשות מרכזי"". *TheMarker*. נבדק ב-2018-11-28.
17. ↑  רועי גולדנברג, ‏וואלה משיקה ביום העצמאות את האולפן השקוף, באתר גלובס, 15 באפריל 2015
18. ↑  וואלה! NEWS משיקה את חמ"ל - אפליקצית עדכוני חדשות, באתר גלובס, 6 באפריל 2017
19. ↑  ILTV ו-וואלה! NEWS החלו בשיתוף פעולה אסטרטגי, באתר וואלה!‏, 28 בפברואר 2017
20. ↑  אתר למנויים בלבד רפאלה גויכמן, לאחר חשיפת קלטת הזעם של שרה נתניהו - אתר וואלה! ניוז קרס, באתר TheMarker‏, 28 בינואר 2018
21. 1 2  תחקיר "המקור" חושף: כך הפך וואלה לאתר הבית של נתניהו ורעייתו, באתר ערוץ עשר
22. ↑  מנכ"ל וואלה אילן ישועה צפוי לסיים את תפקידו בקרוב, באתר גלובס, ‏2018-08-19
23. ↑  "נמשכים הזעזועים בוואלה: העורך אבירם אלעד פורש - ועובר למשה חוגג". *TheMarker*. נבדק ב-2018-11-27.
24. ↑  "לאחר עזיבתו של אבירם אלעד: מיכל קליין היא מ"מ עורך וואלה". *Ice*. נבדק ב-2018-11-27.
25. ↑  אלכסנדר כץ, מגעים בין הנהלת וואלה לעובדים; דחייה של שבוע בפיטורים, באתר אייס, ‏14 באוקטובר 2018
26. ↑  עוד ניוז מוואלה: סגנית העורכת תמר סוקניק עוזבת, באתר Ice
27. ↑  מיכל קליין עוזבת את וואלה; לא ימונה בשלב זה עורך ראשי, באתר Ice
28. ↑  אחרי שנה בלי עורך: מעין דגן מונה לעורך הראשי של וואלה! NEWS, באתר גלובס, 19 בדצמבר 2019
29. ↑  דו"ח מיידי - חתימת הסכם למכירת "וואלה", באתר "מאיה, 15 בספטמבר 2020
30. ↑  אתר למנויים בלבד נתי טוקר, רשות התחרות אישרה את המיזוג בין וואלה למעריב, באתר TheMarker‏, 21 באוקטובר 2020
31. ↑  ביין-לובוביץ', ענת (2022-05-17). "נערכים לשוק התקשורת החדש: וואלה ו-ynet ישיקו ערוצי טלוויזיה | בלעדי". *Globes*. נבדק ב-2022-05-17.
32. ↑  תגידו מזל טוב: קבוצת וואלה מתכוננת להשקת ערוץ הטלוויזיה החדש וואלה+ - וואלה! ברנז'ה, באתר וואלה!, ‏2022-06-13
33. ↑  אתר למנויים בלבד גידי וייץ, לא רק ישראל היום: אתר החדשות הפופולרי "וואלה!" בשירות נתניהו, באתר הארץ, 29 באוקטובר 2015
34. ↑  אתר למנויים בלבד TheMarker, פרשת בזק: בכירי וואלה יעידו על מערכת היחסים בין נתניהו לאלוביץ', באתר TheMarker‏, 3 בפברואר 2018. אתר למנויים בלבד נתי טוקר, ראיון עבודה בוואלה: "מה תעשי אם יגידו לך להפוך אייטם על שרה נתניהו למפרגן"?, באתר TheMarker‏, 3 בפברואר 2018
35. ↑  דוד ורטהיים‏, עורך וואלה לשעבר ינון מגל: היו לחצים לסקר באופן אוהד את נתניהו, באתר וואלה!‏, 15 בפברואר 2018
36. ↑  אבי אשכנזי‏, פרשת בזק: מנכ"ל וואלה! NEWS והעורך הראשי של האתר מסרו עדות, באתר וואלה!‏, 18 בפברואר 2018
37. ↑  אתר למנויים בלבד TheMarker, מנכ"ל וואלה: לחצו עליי לפטר את עורך האתר בגלל ידיעה שהכעיסה את נתניהו, באתר TheMarker‏, 19 בפברואר 2018
38. ↑  העורך הראשי לשעבר של וואלה על הסיקור האוהד: "הייתה פסיכוזה", באתר ערוץ עשר
39. ↑   ציוץ של רביב דרוקר ברשת החברתית אקס (טוויטר), 4 בינואר 2021
40. ↑  "המשטרה ממליצה: כתב אישום נגד נתניהו ואלוביץ' בעבירות שוחד". *TheMarker*. נבדק ב-2018-12-02.
41. ↑  וואלה! שופס
42. ↑  קינן, אהוד (2007-01-09). "וואלה! מנסה להתחרות בגוגל עם מנוע חיפוש חדש". *Ynet*. נבדק ב-2022-05-11.
43. ↑  איילה צורף, וואלה ו-NMC ישיקו חנות מוסיקה דיגיטלית, באתר הארץ, 6 בספטמבר 2010
44. ↑  מפעל המטושים "נובמד" תובע את אתר וואלה בחצי מיליון שקל, באתר Ice, ‏2020-05-25
45. ↑  אורן פרסיקו, הטענות הקשות של רועי שושן נגד עורך "וואלה" ערן טיפנברון לא יבואו לידי בירור בבית-המשפט, באתר העין השביעית, ‏2023-07-04
46. ↑  תביעה נגד "הארץ" ואתר "וואלה": טענו ש"בוחרים במשפחה" פועלים בשליחות מפלגת נעם, באתר ערוץ 7, ‏2023-01-01

| דגל ישראלדגל ישראל אתרי חדשות בישראל |
| --- |
| אקטואליה | דבר העובדים בארץ ישראל • הארץ • המקום הכי חם בגיהנום • וואלה! • זמן ישראל • חדשות 0404 • חדשות 13 • ישראל היום • ynet • כאן חדשות • מאקו • מגפון ניוז • מידה • מעריב אונליין • News1 מחלקה ראשונה • N12 • עכשיו 14 • רוטר.נט • שיחה מקומית • שקוף |
| המגזר הדתי והחרדי | בחדרי חרדים • המחדש • הקול היהודי • חרדים10 • כיכר השבת • כיפה • סרוגים • ערוץ 7 • JDN |
| המגזר הערבי | א-סנארה • אל-ערב • פאנט • בוקרא תקשורת |
| בידור ופנאי | חורים ברשת • ישראל בידור • פנאי פלוס • Xnet |
| מדע וטכנולוגיה | הידען • מזבלה • Geektime • HWzone |
| שונות | ביזפורטל • תיק דבקה • WDG • ONE • GoGay |